C 196/6

Endelig rapport fra høringskonsulenten (1)

(M.8480 — Praxair/Linde)

(EØS-relevant tekst)

(2019/C 196/06)

1. Den 12. januar 2018 modtog Europa-Kommissionen en anmeldelse af en planlagt fusion i overensstemmelse med artikel 4 i fusionsforordningen (2), hvorved Praxair, Inc. (»Praxair«) og Linde AG (»Linde«) fusionerer fuldt ud efter artikel 3, stk. 1, litra a), i fusionsforordningen (»transaktionen«). Linde og Praxair benævnes i det følgende »parterne«. Parternes hovedvirksomhed består i produktion og distribution af gas.

2. Kommissionens fase 1-undersøgelse rejste alvorlig tvivl om transaktionens forenelighed med det indre marked og EØS-aftalens funktion. Den 16. februar 2018 traf Kommissionen en afgørelse om at indlede proceduren efter artikel 6, stk. 1, litra c), i fusionsforordningen (»afgørelsen i henhold til artikel 6, stk. 1, litra c)«).

3. Den 22. februar 2018 blev fase 2-undersøgelsesperioden forlænget med ti arbejdsdage efter anmodning fra parterne i henhold til fusionsforordningens artikel 10, stk. 3, andet afsnit, første punktum.

4. Selv om parterne valgte ikke at svare på afgørelsen i henhold til artikel 6, stk. 1, litra c), som sådan, indgav de den 9. og den 15. marts 2018 skriftlige bemærkninger til aspekter af Kommissionens indledende konklusioner, som de anmodede Kommissionen om at genoverveje.

5. Den 15. marts 2018 traf Kommissionen en anden afgørelse i henhold til artikel 11, stk. 3, i fusionsforordningen, efter at Linde ikke havde givet fuldstændige oplysninger som svar på Kommissionens anmodning om oplysninger. Med denne afgørelse blev fristen i henhold til fusionsforordningens artikel 10, stk. 3, suspenderet. Udsættelsen af fristen udløb den 19. marts 2018 efter Lindes indgivelse af de krævede oplysninger.

6. Den 31. maj 2018 vedtog Kommissionen en klagepunktsmeddelelse, hvori den redegjorde for sin foreløbige holdning om, at transaktionen i betydelig grad ville hæmme den effektive konkurrence på en væsentlig del af det indre marked, jf. fusionsforordningens artikel 2, stk. 3, og af EØS-området, jf. artikel 57 i EØS-aftalen, om levering af en lang række gasser (industrigasser, medicinske gasser, specialgasser, ædelgasser og helium) og dertil knyttede tjenesteydelser som følge af horisontale ikkekoordinerede virkninger.

7. Parterne fik bevilget aktindsigt den 1. juni 2018 og derefter løbende. Efter en datarumprocedure fik parternes økonomiske rådgivere bevilget adgang til fortrolige oplysninger. Jeg modtog ingen anmodninger om adgang til filer på baggrund af kompetenceområdets artikel 7.

8. Parterne afgav deres svar på klagepunktsmeddelelsen den 14. juni 2018. De anmodede ikke om muligheden for at uddybe deres argumenter i en formel mundtlig høring.

9. Jeg har indbudt Air Liquide, en af parternes konkurrenter som interesseret tredjepart i denne sag. Air Liquide fik tilsendt en ikkefortrolig version af klagepunktsmeddelelsen og fik en frist til at fremsætte sine bemærkninger.

10. Den 20. juni 2018 vedtog Kommissionen en forlængelse af sagen med i alt ti arbejdsdage, jf. fusionsforordningens artikel 10, stk. 3, andet afsnit, tredje punktum. Samme dag indgav parterne et sæt formelle tilsagn for at imødegå Kommissionens betænkeligheder. På baggrund af den feedback, der blev indhentet efter markedstesten af disse tilsagn, indsendte parterne et revideret sæt tilsagn den 4. juli 2018 og endnu ét den 10. juli 2018 (»endelige tilsagn«).

11. I udkastet til afgørelse konstaterede Kommissionen, at de endelige tilsagn var velegnede og tilstrækkelige til at fjerne den væsentlige begrænsning af den effektive konkurrence, som den anmeldte transaktion ellers kunne medføre, og at de endelige tilsagn derfor gør transaktionen forenelig med det indre marked og EØS-aftalen.

12. Jeg har gennemgået udkastet til afgørelse i henhold til artikel 16, stk. 1, i afgørelse 2011/695/EU, og jeg kan konkludere, at det udelukkende vedrører klagepunkter, som parterne har haft mulighed for at fremsætte bemærkninger til.

13. Generelt mener jeg, at parternes ret til en effektiv udøvelse af proceduremæssige rettigheder er blevet respekteret under hele proceduren i denne sag.

Bruxelles, 7. august 2018. Joos STRAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen den 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»kompetenceområdet«).

(2) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (»EF-fusionsforordningen«) (EUT L 24 af 29.1.2004, s. 1) (»fusionsforordningen«).